L-isem ta' dal-blogg ħareġ bih Kit Azzopardi ; min jaf x'inhu għaddej fl-oqsma tal-letteratura u l-kultura jafu żgur. L-isem għoġobni mill-ewwel għax jien persuna li noħlom ħafna. Matin Luther King fl-1963 kien ta d-diskors ċelebri tiegħu I have a dream fejn fost l-oħrajn stqarr: Id-diffikultà mhix skuża. Inutli wieħed joħlom u jixtieq jekk ma jippruvax iwettaq. Xi drabi ssib diffikultà, bla dubju, imma triq tista' ssejħilha triq jekk ma jkunx fiha xi bankina, ħofra jew xi sleeping police ? It-tiġrib hu inevitabbli imma fl-aħħar mill-aħħar kollox hu kwistjoni ta' perseveranza u determinazzjoni; żewġ kelmiet bombastiċi daqs it-twettiq tagħhom. Imma mhux impossibbli. Għalhekk nipprova ma naqta' qalbi qatt; nipprova naħdem għal dak li nemmen fih tassew. Din min jafni semagħha ad infinitum ... imma darba kien hemm lettur li ntebaħ li nħobb il-Malti u bl-aktar mod każwali staqsieni: Imma x'qed tagħmel għal dal-Malti kollu li tħobb? U ġabni f'sensija. Illum nemmen b'saħħa li trid temmen u tagħmel. Mudell ta' dan dejjem kienet l-għalliema tal-Ingliż, Stephanie Axisa. Hi definizzjoni ħajja ta' għalliema tajba u ġenwina. Forsi waħda mill-fortuni tiegħi fil-ħajja hi li għallmitni hi. Stephanie qabbditni ħafna vizzji sbieħ; li nagħti l-ħajja lill-qari; li nisma' l-mużika mal-qari; li napprezza l-letteratura; li noftoq il-karattri; li nikteb u nikteb u nikteb; li tagħti milli jkollok; li nibqa' nitbissem u l-lista tkompli. Vizzju sabiħ minnhom kien Savage Garden. Għadni niftakarna fl-aħħar jiem tal-ħames sena sekondarja nisimgħu dawn il-kanzunetti għax kliemhom donnu poeżija u l-poeżija faċilment tkun immużikata u l-mużika faċli tiktbilha kliem li għandu minn ta' poeżija. U kollha konna tbissimna għax għarafna li hawn kanzunetti bis-sens. Din waħda minnhom. Nippreżentahielkom bħala wieħed mill-kredi tiegħi li nipprova nwettaq until I say goodbye. Imrobbija f'raħal li fis-seklu 21 għad għandu x-xjuħ miġburin qaqoċċa fuq iz-zuntier u l-bejjiegħa jgħajtu f'nofs tat-triq. Pass 'il bogħod mill-pjazza, ir-raħal bħal donnu jinbidel, jieħu xejra oħra. Ix-xiħ bil-qmis iċċangjata u wiċċu mimli tikmix jinbidel f'salesman b'xagħru ġġeljat. Fil-qalba ta' dan kollu- jien prodott taż-żewġ estremi. Nofs ras, kultant. Kultant ras sħiħa. Kaxxa ġenn. Nofs kaxxa ġenn. In-nofs l-ieħor, mimli kuluri. Sploduti. Bla nifs. Jew bi ftit. Basta jservini biex nasal sat-tmiem. Ħajti mimlija daqs bajda. Anzi aktar. Ħafna aktar minn bajda. Għax dik nofsha kolesterol u n-nofs l-ieħor bla togħma. U ġejja mill-annimali. U jien ftit iktar minn veġetarjana. Spazjata...il-kelma fuq fommi. Kultant tiżloqli bla ma naf u kultant insibni naħseb u naħseb u naħseb biex insibha. Persuna tal-mija fil-mija. Kultant, kważi. Jew sew jew xejn. Mix-xejn, noħloq. Quddiem il-ħolqien, nixxejjen.
n(emmen) u n(agħmel)